**Ministru kabineta noteikumu projekta „Grozījumi Ministru kabineta 2010.gada 30. marta noteikumos Nr. 320 „Noteikumi par veterinārajām prasībām govju, cūku, aitu un kazu sugas dzīvnieku spermas, olšūnu un embriju apritei Latvijas teritorijā un govju, cūku, aitu un kazu mākslīgās apsēklošanas pakalpojumu sniedzēja minimālo aprīkojumu”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2010. gada 30. marta noteikumos Nr. 320 „Noteikumi par veterinārajām prasībām govju, cūku, aitu un kazu sugas dzīvnieku spermas, olšūnu un embriju apritei Latvijas teritorijā un govju, cūku, aitu un kazu mākslīgās apsēklošanas pakalpojumu sniedzēja minimālo aprīkojumu”” (turpmāk – noteikumu projekts) sagatavots saskaņā ar Veterinārmedicīnas likuma 25. panta 1. un 14.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošo Ministru kabineta 2010. gada 30. marta noteikumu Nr. 320 „Noteikumi par veterinārajām prasībām govju, cūku, aitu un kazu sugas dzīvnieku spermas, olšūnu un embriju apritei Latvijas teritorijā un govju, cūku, aitu un kazu mākslīgās apsēklošanas pakalpojumu sniedzēja minimālo aprīkojumu” (turpmāk – noteikumi Nr. 320) mērķis ir nodrošināt dzīvnieku spermas, olšūnu un transplantējamo embriju (turpmāk – bioprodukts) aprites izsekojamību Latvijas teritorijā, jo tas, ja rodas nepieciešamība, ļauj noskaidrot dzīvnieku infekcijas slimības izcelsmi un novērst tās izplatīšanos. Bioprodukta aprites izsekojamība ir svarīga arī no ciltsdarba viedokļa, jo ciltsdarba kvalitātes uzlabošanai valstī nepieciešama iespēju izsekot lauksaimniecības dzīvnieku izcelsmes datiem. Tomēr pastāv problēmas ar lauksaimniecības dzīvnieku, pārsvarā liellopu, spermas aprites izsekojamību. Pašlaik spermas aprites uzskaitē Latvijā ir iesaistīti:1) lauksaimniecības dzīvnieku mākslīgās apsēklošanas komersanti (turpmāk – MAS), kas uz vietas uzskaita un reģistrē informāciju par iegūto un pārdoto spermu saskaņā ar noteikumu Nr. 320 3. punktu. PVD ir reģistrēti trīs liellopu spermas uzglabāšanas (ieguves) centri un pieci liellopu spermas uzglabāšanas centri;2) personas, kas veic lauksaimniecības dzīvnieku mākslīgo apsēklošanu. Tās nosūta datus par apsēklotajiem lauksaimniecības dzīvniekiem Lauksaimniecības datu centram (turpmāk – LDC) saskaņā ar Ministru kabineta 2014. gada 15. jūlija noteikumu Nr. 393 26. punktu. LDC ir reģistrēti 454 sertificēti sēklotāji un 370 fiziskās personas, kas saņēmušas apliecību mākslīgās apsēklošanas veikšanai savā ganāmpulkā;3) LDC, kas uztur datubāzi un reģistrē no 2. punktā minētajām personām iegūtos datus.Lai uzlabotu liellopu spermas aprites izsekojamību visos tās aprites posmos, noteikumu projekts paredz, ka, izmantojot esošo LDC elektroniskās paziņošanas sistēmu, datubāzē papildus reģistrējama arī MAS sniegtā informācija par personām pārdoto spermu un tā sasaistāma ar informāciju, ko LDC saņem no personām, kas veic lauksaimniecības dzīvnieku mākslīgo apsēklošanu, par konkrēto liellopu mākslīgās apsēklošanas notikumiem. Tādējādi sagatavotais noteikumu projekts uzlabos liellopu spermas aprites izsekojamību, uzraudzību un kontroli, lai novērstu veterinārajām prasībām neatbilstošas liellopu spermas tirdzniecību un infekcijas slimību izplatību, kā arī ierobežotu nelegālas spermas apriti. Ciltsdarba jomā noteikumu projekts ļaus novērst nepatiesu lauksaimniecības dzīvnieka izcelšanās datu iegūšanu un paaugstināt liellopu ģenētisko kvalitāti. Ciltsdarbā izcelšanās datiem ir ļoti liela nozīme – tie parāda dzīvnieka ģenētisko kvalitāti, tāpēc ir ļoti svarīgs šo datu patiesums. Ar šo noteikumu projektu tiks rasta iespēja izveidot elektronisku rīku riska analīzei un kontrolēm, tādējādi Pārtikas un veterinārā dienesta (turpmāk – PVD) kontroles būs mērķorientētas un ekonomēs valsts finanšu resursus, jo PVD dosies fiziskās kontrolēs tikai uz konkrētām saimniecībām, kas pēc LDC datubāzē esošo datu analīzes tiks konstatētas kā riska saimniecības. Šajās saimniecībās uz vietas tiks izvērtētas darbības, kuras īsteno sertificēta persona, kas veic mākslīgo apsēklošanu, vai ganāmpulka īpašnieks, kas veic mākslīgo apsēklošanu, un, konstatējot neatbilstības, tiks piemērotas attiecīgas sankcijas, kas jau noteiktas citos spēkā esošajos normatīvajos aktos. Slimību izplatīšanas gadījumā PVD būs iespēja datubāzē veikt ātru un efektīvu iesaistīto ganāmpulku apzināšanu un uzraudzību. Turklāt šis noteikumu projekts ļaus izslēgt no aprites nelegālu un veterinārajām vai ciltsdarba prasībām neatbilstošu liellopu spermu, kā arī pasargās liellopu spermas apritē iesaistītos godīgos uzņēmumus un personas no negodīgas konkurences. Lai jauno elektronisko rīku liellopu spermas aprites izsekojamībai, risku analīzei un kontrolēm varētu pēc iespējas ātrāk iedarbināt ar maksimālu jaudu, nepieciešams ievākt lielāku datu apjomu, līdz ar to noteikumu projekts paredz iegūt datus no mākslīgās apsēklošanas komersantiem par periodu jau no 2017.gada 1.janvāra, kuri pēc tam tiks papildināti katru mēnesi. Līdz ar to līdz 2018.gada 10.oktobrim LDC no mākslīgās apsēklošanas komersantiem būs ieguvis datus par astoņpadsmit mēnešiem, nevis tikai par trim mēnešiem, ja datus sāktu apkopot tikai pēc projekta stāšanās spēkā. Tādējādi īsā laika periodā būs iegūts pietiekoši daudz datu, lai tos varētu salīdzināt ar personu, kas veic lauksaimniecības dzīvnieku mākslīgo apsēklošanu, iesniegtajiem datiem par tanī pašā laika periodā veiktajiem mākslīgās apsēklošanas notikumiem, veikt rezultātu analīzi un atbilstošus pasākumus. Paredzētais regulējums neparedz lielāku administratīvo slogu mākslīgās apsēklošanas komersantiem jo atbilstoši pašreiz spēkā esošajam regulējumam šie dati tiek sagatavoti un glabājas pie komersanta elektroniskā formātā un pirms nosūtīšanas LDC tos nebūs nepieciešams papildus pārveidot, apstrādāt vai papildināt, esošajā formātā varēs nosūtīt izmantojot esošo LDC elektroniskās paziņošanas sistēmu. Ar šo noteikumu projektu tiks nodrošināta sistēma Eiropas Parlamenta un Padomes 2016.gada 8.jūnija Regulā (ES) Nr. 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā ("Dzīvnieku audzēšanas regula")” minēto sankciju piemērošanai par šīs regulas pārkāpumiem. Izveidotais elektroniskais rīks liellopu spermas aprites izsekojamībai, risku analīzei un kontrolēm būs viens no oficiālo kontroļu veidiem, kuras noteiktas Dzīvnieku audzēšanas regulā, lai kompetentā iestāde varētu pārbaudīt atbilstību šajā regulā paredzētajiem noteikumiem veicot mērķtiecīgas oficiālās kontroles tajās saimniecībās, kuras jaunā sistēma uzrādīs kā riska saimniecības un neatbilstību konstatēšanas gadījumos varēs piemērot šajā regulā noteiktās veicamās darbības.Paredzētais regulējums neparedz lielāku administratīvo slogu lauksaimniekiem un personām, kas veic lauksaimniecības dzīvnieku mākslīgo apsēklošanu. |
| 3. | Projekta izstrādē iesaistītās institūcijas | Zemkopības ministrija un Lauksaimniecības datu centrs |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz komersantiem, kas iegūst, sagatavo un uzglabā vai kas tikai uzglabā liellopu vaislas materiālu. Pašlaik PVD datubāzē ir reģistrēti astoņi liellopu spermas savākšanas un uzglabāšanas centri.  |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums nerada jaunas tiesības un pienākumus, neuzliek papildu administratīvo slogu un nerada papildu administratīvās izmaksas. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu tiks ievietota tīmekļa vietnē www.zm.gov.lv, un ikvienam sabiedrības pārstāvim būs iespēja sniegt viedokli, iebildumus un priekšlikumus par sagatavoto noteikumu projektu. |
| 2. | Sabiedrības līdzdalība projekta izstrādē | Noteikumu projekta izstrādē tika iesaistīti šķirnes lauksaimniecības dzīvnieku audzētāju organizāciju speciālisti un MAS pārstāvji. |
| 3. | Sabiedrības līdzdalības rezultāti | Šķirnes lauksaimniecības dzīvnieku audzētāju organizāciju speciālistu un MAS pārstāvju izteiktie priekšlikumi ir ņemti vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Lauksaimniecības datu centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmē pārvaldes funkcijas. Projekta izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Želtkovska 67027039

Anna.Zeltkovska@zm.gov.lv